上行之詩

上行之詩又稱為台階詩，係《聖經》《詩篇》第120至134篇。每首都有「上行之詩」嘅標題，「上行」呢個詞喺希伯來文係一個名詞加上冠詞。包含咗步級、台階、上升、攀登嘅意思。思高譯本叫呢十五首上行之詩做「登聖殿歌」。

標題意思
上行之詩嘅標題，喺希伯來文聖經係用「上行之『歌』」，可以唱誦嘅。上行之詩有幾個解釋：
被擄回歸
上耶路撒冷朝聖
聖殿台階
可能係被擄回歸嘅路上，或者係上耶路撒冷過節朝聖嘅時候，又或者喺踏上聖殿台階嗰陣，邊行邊唱。有學者認為未必係個人獨唱，祭司頌唱，更有可能係一班被擄回群嘅人或去朝聖嘅人合唱或對唱，例如第121篇。

概覽
上行之詩就好似成本《詩篇》一樣，係經過輯錄嘅作品，可以配上曲調唱頌嘅。上行之詩有五首有標示作者：第122、124、131、133篇係大衛上行之詩，第127篇係所羅門上行之詩。但係希伯來文喺大衛同所羅門之前嘅前置詞lě，除咗可以理解為「大衛/所羅門所作」，亦可以翻譯為「為大衛/所羅門而作」、「獻畀大衛/所羅門」等。十五首上行之詩喺第五卷，可以算係詩集中嘅詩集。上行之詩好似串燒歌噉，每一篇嘅篇幅都比較短，方便背誦同唱頌。

焦點
上行之詩嘅焦點係錫安，係上帝嘅居所，亦即係話詩人以上帝為生命嘅焦點。詩人藉住人生嘅經歷：面臨仇敵嘅壓逼同攻擊、仰望上帝嘅拯救同幫助、被擄回歸、重建、朝聖等，宣告信仰嘅信心、盼望、勉勵人回歸創造天地同拯救嘅真神。正係反映同記述信仰生命嘅旅程，喺呢個歷程之中，詩人以錫安或耶路撒冷作為目的地，以上帝為最終嘅依靠同歸宿。上行之詩提醒我哋，人生就好似一個旅程噉，喺當中有甜、酸、苦、辣唔同嘅經歷同感受，有被人欺壓，甚至被擄、亦有回歸、重建、安居、朝聖...等情況。但係，最終嘅目的地係到上帝嘅居所、朝見神、同上帝喺一齊。

結構
上行之詩可以分為五組，每組三首。

寄居嘅旅程
寄居者嘅禍困
寄居者嘅保護
寄居者嘅禱求

朝聖嘅旅程
朝聖者嘅仰望
朝聖者嘅幫助
朝聖者嘅依靠

回歸嘅旅程
回歸者嘅栽種
回歸者嘅建造
回歸者嘅蒙福

上行嘅旅程
上行者嘅仇敵
上行者嘅省察
上行者嘅滿足

敬拜嘅旅程
敬拜嘅旅程
合一嘅旅程
事奉嘅旅程

聖經
基督教
天主教